Recueil général et complet des fabliaux des 13e et 14e siècles/La Chastelaine de Saint Gille
# Recueil général et complet des fabliaux des 13e et 14e siècles/La Chastelaine de Saint Gille

### XI la CHASTELAINE DE SAINT GILLE.

﻿Qui moult estoit de haut parage ; I l avint l’autrier à Saint Gille

C’uns chastelains ot une fille

Qui moult estoit de haut parage ; Doner la volt par mariage

À .I. vilain qui moult riche ère.

Ele respondi à son père : « Si m’ait Diex, ne l’aurai jà.

Ostez-le moi, cel vilain là,

Se plus li voi, je morrai jà.

﻿» Je morrai jà, dist la pucèle.

Se plus me dites tel novèle,

Biaus père, que je vous oi dire ; Si me gart Diex d’anui et d’ire,

Li miens amis est filz de conte ; Doit bien avoir li vilains honte, Qui requiert fille à chastelain.

Ci le me foule, foule, foule,

Ci le me foule le vilain.

— Le vilain vous covient avoir,

Dist li pères, par estavoir ;

Si arez à plenté monoie,

Çainture d’or et dras de soie. »

Ainsi li pères li despont ;

Mes la pucèle li respont :

« Quanques vous dites rien ne vaut ;

﻿Jà nere au vilain donée,

﻿Se cuers ne me faut.

﻿» Cuers ne me faut encore mie,

Que jà à nul jor soie amie

À cel vilain por ses deniers ;

S’il a du blé plain ses greniers.

S’a char de bacon crue et cuite,

Si la menjust ; je li claim cuite ;

Je garderai mon pucelage.

J’aim miex .I. chapelet de flors

﻿Que mauvès mariage.

﻿» Mauvès mariage feroie,

Pères, se le vilain prendoie,

Quar son avoir et sa richece

D’avarisce lecuer li sèche ;

Mès mon cuer me dit et semont

Que toz li avoirs de cest mont

Ne vaut pas le déduit d’amer.

﻿Se je sui jolie te

﻿Nus ne m’en doit blasmer.

— Blasmer, bele fille, si fet ;

Sachiez que li enfes qui fet

Contre le voloir de son père ,

Sovient avient qu’il le compère.

— Pères, je ferai vo voloir,

Mès trop me fet le cuer doloir

Geste chançons, et me tormente :

Nus ne se marie qui ne s’en repente.

﻿» Repente, ce vueil-je bien croire ,

Pères, que la chançon soit voire ;

Cil se repent qui se marie ;

Quar je me sui jà repentie

D’avoir mari ainz que je l’aie :

Li parlers tant fort m’en esmaie ,

Que j’en ai tout le cuer mari.

﻿J’aim miex morir pucele

﻿Qu’avoir mauvès mari.

— Mauvès mari n’aurez-vous pas ;

Mes fiancier isnel le pas,

Dist li pères, le vous covient. »

À tant ez li vilains qui vient.

Qui moult avoit le cors poli ;

Au miex qu’il puet de cuer joli

S’est escriez à haute alaine : L’avoirs done au vilain fille à chastelaine.

﻿» Chastelaine fu jà sa mère,

Chastelains est encor son père,

Mès granz povretez l’avirone,

Quar, por l’avoir que je li done,

M’a-il doné la pucelète :

S’en doi bien dire chançonette,

Quar je n’ai pas le cuer dolant :

Je prendrai l’oiselet tout en volant.

﻿» En volant l’oiselet prendroie ;

Tant est li miens cuers plains de joie,

Dist li vilains, que ne puis dire,

Quant je sa grant biauté remire.

Lors cuide paradis avoir.

Qui por tel dame done avoir,

Si m’aït Diex, riens ne mesprent.

Nule riens à bêle dame ne seprent.

﻿» Nule ne se prent à celi

Dont li regars tant m’abeli,

Que son père le m’a donée ;

Rose qui est encolorée

Ne se prent pas à sa color :

Je ne sent ne mal ne dolor,

En tant qu’il m’en sovient, par m’ame,

Diex ! com est douz li penssers

﻿Qui vient de ma dame.

﻿» De ma dame ai .I. douz pensser,

Dont je ne puis mon cuer oster,

Adès i pens en regardant ;

Si vair œil vont mon cuer ardant ;

Ardant, voire, ce est de joie ;

Por son douz regart li otroie

Mon cuer, ne partir ne l’en vueil.

En regardant m’ont si vair œil

Donez les maus dont je me dueil.

﻿» Je me dueil, se Diex me sequeure,

Quar je ne cuit jà véoir l’eure

Que j’aie de li mon solaz :

Ha ! gentiz prestres Nicholas,

Espousez-nous tost sanz nul plet. »

Dist le prestres : « Ce fust jà fet.

Mès ne sai quels est l’espousée.

— Véez le la, demandez li

﻿Se m’amors li agrée.

— Agrée-vous ceste novèle,

Dist li prestres à la pucèle,

Que vous doiez prendre et avoir

Cel vilain là por son avoir ? » Ele respondi : « Biaus douz sire,

Je n’ose mon père desdire,

Mès jà ne li porterai foi.

﻿Averai-je dont, lasse.

﻿Mon mari maugré moi ?

﻿» Maugré moi, voir, je l’averai,

Mès jà foi ne li porterai.

Sires prestres, bien le sachiez.

— Il ne me chaut que vous faciez,

Dist li prestres, je vous espouse. »

En chantant s’escrie la touse,

De dolant cuer corne esbahie :

« Je n’ai pas amouretes à mon valoir,

﻿Si en sui mains jolie.

﻿» Mains jolie si en serai,

Ne jamès jor ne passerai

Ne soie sole de plorer.

Diex ! or i puet trop demorer

Mes amis à moi revéoir ;

Par tens li porra meschéoir :

Trop lonc tens oubliée m’a :

S’il ne se haste, mes amis perdue m’a.

﻿» Perdue m’a li miens amis ;

Je croi que trop lonc tens a mis

À moi venir reconforter ;

Quar li vilains m’en veut porter

Tout maintenant en sa contrée.

Douz amis, vostre demorée

Me fet de duel le cuer partir.

Au départir d’amoretes

﻿Doi-je bien morir.

﻿» Morir doi-je bien par reson. » À tant ez-vos en la meson

Son ami qui l’est venuz querre ;

Du palefroi mist piet à terre,

Et s’en entra dedenz la sale.

Cele qui ert et tainte et pale,

En chantant li prist à crier :

« Amis, on mi destraint por vous,

Et si ne vous puis oublier.

﻿» Oublier ne vous puis-je mie,

Que je ne soie vostre amie

Trestoz les jors que je vivrai,

Ne jamès jor ne vous faudrai

Tant com je aie el cors la vie ;

Por le vilain crever d’envie,

Chanterai de cuer liement :

Acolez-moi et besiez doucement,

Quar li maus d’amer me tient joliement.

﻿» Joliement me tient, amis,

Li maus qui si lonc tens a mis

Mon cuer por vous en grant destrèce ;

Si com gelée la flor sèche,

M’a li vilains adès sechie ;

Mès des or mès sui raverdie,

Quant lèz moi vous sent et acole.

﻿Mes cuers est si jolis

Por un poi qu’il ne s’envole.

﻿» Vole, mes cuers, oïl, de joie ;

Or tost, amis, c’on ne vous voie,

Si me montez sor vo cheval ;

Se nos aviens passé cel val.

Par tens seriens en vo païs. »

Cil, qui ne fu pas esbahis,

La monte, et dist tel chançonette :

« Nus ne doit lèz le bois aler

﻿Sanz sa compaignète.

﻿» Compaignète, ne vous anuit,

Quar en tel lieu serons anuit

Où li vilains n’aura poissance.

Alons souef, n’aiez doutance,

Je chanterai, s’il vous agrée :

J’ai bone amorète trovée ;

Or viegne avant cil qui le claime.

Ainsi doit aler fins cuers qui bien aime.

﻿» Qui bien aime, ainsi doit aler. »

À tant ont véu avaler

Le chastelain sor son destrier ;

Li vilains li fu à l’estrier,

Qui sovent son duel renovele :

Et, quant a véu la pucele

Lèz son ami, se li deprie :

« Por Dieu, tolez-moi quanques j’ai,

﻿Si me rendez m’amie.

﻿» M’amie me covient r’avoir,

Quar j’en donai moult grant avoir

Avant que l’eusse espousée. » Dont s’est la pucèle escriée, Se li dist un mot par contrère :

« Vilains, force le me fîst fère,

Si n’est pas droiz que vous m’aiez.

Pis vous fet la jalousie

Que li maus que vous traiez,

﻿» Vous traiez mal et paine ensamble ;

La rage vous tint, ce me samble ,

Quant vous à mon père donastes

L’avoir de qoi vous m’achatastes

Ausi com se fuisse une beste :

Cranche les .II. iex de la teste

Vous menjust, et le cuer dedenz.

﻿Vostre jalousie

﻿Est plus enragie

﻿Que li maus des denz.

﻿» Li maus des denz vous puist aerdre,

Ainçois que jamès me puist perdre

Cil qui me tient à son voloir ;

Trop m’avez fet le cuer doloir,

Vilains, bien devez avoir honte. »

Dont s’escria li filz au conte,

Cui ceste parole abeli :

« Bele, quar balez et je vos en pri,

Et je vous ferai le virenli.

﻿» Le virenli vous covient fère. »

Et li vilains comence à brère, Quant la parole a entendue ;

Mès riens ne vaut, il l’a perdue.

Cil est entrez dedenz sa terre ;

Si ami le venoient querre,

Qui tuit chantoient liement :

« Espringuiez et balez cointement,

Vous qui par amor amez léaument.

﻿» Léaument vous venons aidier. »

Adonc n’ot cure de plaidier

Li vilains quant les a véus ;

Fuiant s’en va toz esperdus ;

Au chastelain s’en vint arrière ;

Se li a dist à basse chière :

« Fuions-nous-en, sauve la vie.

﻿La sainte Croix d’outre-mer

﻿Nous soit hui en aïe.

﻿» En aïde nous puist hui estre

La sainte croix au roi celestre, »

Dist cil, qui vousist estre aillors ;

Fuiant s’en va plus que le cors,

Quar de paor li cuers li tramble ;

Toz ses parages i assamble,

Qui li ont dit, sanz demorer :

« Vilains, lessiez vostre plorer,

Si vous prenez au laborer.

﻿— Au laborer me covient prendre,

Dist li vilains, sanz plus atendre.

Et gaaignier novel avoir.

Bien sai que ne fis pas savoir,

Quant me pris à si haut parage,

Et se g’i ai fet mon domage,

Ne m’en blasmez, por saint Remi ;

Se j’ai fet ma foliete.

Nus n’en aura pis de mi.

﻿» De mi ne cuit-je qu’il ait homme

Qui soit mananz de si à Romme

À cui il soit pis avenu ;

Mais encor m’a Diex secoru,

Quant revenuz sui en meson ;

S’en doi bien dire par réson

Les vers que j’ai tant violé :

J’ai trové le ni de pie ;

Mais lipiot n’i sont mie,

Il s’en sont trestuit volé.

﻿» Volé en sont tuit li piot,

C’est-à-dire que tel i ot,

Mien escient, qui les en porte. »

Ainsi se plaint et desconforte

Li vilains. Or m’en partirai ;

De la pucèle vous dirai,

Qui chantoit de cuer liement :

﻿« Jolietement m’en vois,

﻿Jolietement.

﻿» Jolietement m’i demaine

Bone amor qui n’est pas vilaine,

Qui du vilain m’a délivrée :

Or sui venue en la contrée

Dont mes amis m’a fet douaire ;

S’en doi bien par droit chançon faire,

Quar j’ai toz mes maus trespassez :

J’ai amoretes à mon gré,

S’en sui plus joliete assez.

﻿» Assez en sui plus joliete. »

Au descendre la pucelète

Ot assez dames et pucèles ,

Qui chantoient chançons noveles ;

Et, quant ce vint au congié prendre ,

La pucèle, sanz plus atendre,

Les avoit à Dieu comandées :

« À gironées départ Amors,

﻿À gironées,

﻿» À gironées ai mon voloir ;

Li vilains s’en puet bien doloir. »

L’escuiers devant la pucèle,

Qui tant estoit cortoise et bèle ,

Dist : « J’ai en biau lieu mon cuer mis.

.............. Ne sera que ne face joie ;

﻿J’ai amiete

﻿Sadete,

﻿Blondete,

﻿Tele com je voloie. » ﻿Qui moult estoit de haut parage ;

